晁补之
压沙观梨
邺城旁缺通清沟，城南之水城中流。
白沙涨陆最宜果，万梨压树当高秋。
去年花开往独晚，不见琼苞肠欲断。
隆冬骑马傍高原，却恨枯枝寒日短。
忽然变化何处来，一夜东风吹雪满。
晴川极望百亩开，三山银阙正崔嵬。
杂花不容一朵间，照眼冷艳云为堆。
堂中置酒对已好，千葩万蕊谁能绕。
暖景氤氲一片忙，蝴蝶飞来落青草。
人间浩荡看春光，岂徒田猎心发狂。
向人惨澹迫归兴，落日岘山催羽觞。
故园桃李春蹊没，惜哉拔去无奇术。
明日重寻傥可期，暴雨流阶不能出。